Document ID: 31984R1259

*****
ΚΑΝΟΝΙΣΜΟΣ (ΕΟΚ) αριθ. 1259/84 ΤΗΣ ΕΠΙΤΡΟΠΗΣ
της 4ης Μαΐου 1984
περί αναστολής της εκδόσεως νέων εγγράφων εισαγωγής για ορισμένα κλωστοϋφαντουργικά προϊόντα καταγωγής Τουρκίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1842/71 του Συμβουλίου της 21ης Ιουνίου 1971 (1), και ιδίως το άρθρο 1,
μετά από διαβούλευση στο πλαίσιο της Συμβουλευτικής Επιτροπής που συστάθηκε με βάση το άρθρο 3 του εν λόγω κανονισμού,
Εκτιμώντας:
ότι οι εισαγωγές κλωστοϋφαντουργικών προϊόντων στην Κοινότητα τα τελευταία χρόνια οδήγησαν σε μια αναταραχή της αγοράς και σε μια σοβαρή ζημία για τους παραγωγούς, καταλήγοντας στο κλείσιμο εργοστασίων και στην απώλεια πολυαρίθμων θέσεων απασχολήσεως·
ότι, εξαιτίας της καταστάσεως αυτής, οι εισαγωγές ορισμένων κλωστοϋφαντουργικών προϊόντων, καταγωγής, των περισσοτέρων, προμηθευτριών χωρών χαμηλού κόστους, υποβλήθηκαν σε κοινοτικό καθεστώς παροχής και ποσοτικού περιορισμού·
ότι ήδη κατά τους τέσσερις πρώτους μήνες του 1984 εκδόθηκαν έγγραφα εισαγωγής σύμφωνα με το σύστημα παρακολουθήσεως που καθιερώθηκε με τον κανονισμό (ΕΟΚ) αριθ. 2819/79 (2), όπως τροποποιήθηκε τελευταία με τον κανονισμό (ΕΟΚ) αριθ. 3580/83 της 15ης Δεκεμβρίου 1983 (3), για συνολικό ποσό που αντιστοιχεί σε 120 % των εισαγωγών στην ΕΟΚ βαμβακερών υφασμάτων (κατηγορία 2) το 1983, 91 % των εισαγωγών στη Γαλλία πουκαμίσων (κατηγορία 8), 234 % των εισαγωγών στο Ηνωμένο Βασίλειο φλοκωτών υφασμάτων (κατηγορία 9) και 90 % των ποσοτήτων που καλύπτονται για όλο το 1983 από έγγραφα εισαγωγής στην Κοινότητα όσον αφορά τις οθόνες κλίνης (κατηγορία 20)·
ότι η ταχεία αύξηση των εισαγωγών στη Κοινότητα βαμβακερών υφασμάτων, πουκαμίσων, φλοκωτών υφασμάτων και οθονών κλίνης τους τελευταίους μήνες συντέλεσε στην επιδείνωση της κατάστασης συνολικής διατάραξης των αγορών αυτών και ότι, μάλιστα, το 1982 και 1983 η Κοινότητα αναγκάστηκε να υπαγάγει σε κοινοτικούς η περιφερειακούς περιορισμούς τις εισαγωγές βαμβακερών και φλοκωτών υφασμάτων·
ότι η κατάσταση αυτή απαιτεί, λόγω ιδίως του όγκου των εγγράφων εισαγωγής που έχουν ήδη εκδοθεί, άμεση δράση προκειμένου να αποφευχθεί ανήκεστη ζημία των παραγωγών της Κοινότητας·
ότι, υπό τις συνθήκες αυτές, δικαιολογείται η λήψη, δυνάμει του άρθρου 60 του πρόσθετου πρωτοκόλλου της συμφωνίας συνδέσεως της Ευρωπαϊκής Κοινότητας και της Τουρκίας, των αναγκαίων μέτρων διασφαλίσεως για την αντιμετώπιση των δυσχερειών αυτών· ότι πρέπει, εν τούτοις, να περιοριστεί σε ένα πρώτο στάδιο η εφαρμογή των μέτρων αυτών στην αναστολή της εκδόσεως νέων εγγράφων εισαγωγής, προκειμένου να καταστεί δυνατή η εκτίμηση των αποτελεσμάτων τους στην κατάσταση της αγοράς και για να καθοριστούν τα μέτρα που θα έπρεπε ενδεχομένως να εφαρμοσθούν στη συνέχεια,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η έκδοση εγγράφων εισαγωγής που προβλέπει ο κανονισμός (ΕΟΚ) αριθ. 2819/79 αναστέλλεται για τα προϊόντα καταγωγής Τουρκίας και τα κράτη μέλη που αναφέρονται στο παράρτημα.
Άρθρο 2
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται έως τις 15 Ιουλίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Μαΐου 1984.

Labels: 18
3
1